Margriet Baers

Margriet Baers (Anberes, 1889ko maiatzaren 26a - 1922ko urriaren 12a) maistra eta feminista belgikarra izan zen. 

 Biografia 

 Gaztaroa eta ikasketak 
Margriet Baers Anberesen jaio zen, 1889ko maiatzaren 26an, klase ertaineko familia batean. Gurasoak, Joannes Baers (1839-1902) kolonietako merkantzien handizkako saltzailea eta Maria Boen (1851-1905), seme-alabak artean gazteak zirela hil ziren. Horregatik, Mariak, Margriet baino sei urte zaharragoa zen ahizpa nagusiak, bere gain hartu behar izan zuen haren eta Joris eta Eduard neba gazteen heziketa. 

Margrietek bigarren hezkuntzako ikasketak amaitu zituenean, Maria Baers-ek Anberesko emakumeen gizarte mugimenduan sartu nahi zuen ahizpa, baina berak nahiago izan zuen ikasten jarraitu. 

XX. mendearen hasieran, Flandriako nesken hezkuntzak ez zien behar zuten arretarik ematen. Kalitatezko bigarren hezkuntza orokorra lortu ezin zutenez, haien goi mailako irakaskuntzarako prestakuntza ere desegokia zen; horregatik, neskek irtenbide bakarra zuten: Belpaire Institutuko klaseetara eta domingotarrek ematen zituztenetara joatea.  Horregatik, Margriet Maria-Elisabeth Belpaire idazle eta pedagogoak sorturiko Belpaire ikastetxera eta aita domingotarrek «gizarte-ikasketetako giroetan» ematen zituzten eskoletara joan zen. 

1913an, Lovainako Unibertsitate Katolikoak ez zuen emakumerik onartzen bere ikasgeletan. Margriet Baersek, bere sinesmena zela eta, eskola katoliko batean ikasi nahi zuenez, atzerrira joatea erabaki zuen. Suitzako Friburgora joan zen bizitzera eta han filosofiako doktoretza lortu zuen 1918an. Horrela, unibertsitateko doktoretza lortu zuen Flandriako lehen emakume katolikoa izan zen. Ondoren, psikologia esperimentala ikasi zuen Genevan.

 Ibilbide profesionala 

Belgikara itzuli zenean, Margriet Baersek Katholieke Vlaamse Hogeschool voor Vrouwen (Emakumeentzako Flandriar Elkargo Katolikoa) sorreran parte hartu zuen Petrus Janssens, Jan Belpare, Jules Persijn eta beste hiru emakumerekin batera: Maria Elisabeth Belpaire; Louisa Duykers, poeta eta <i>Dietsche Warande en Belfort</i> flandriar literatur-aldizkaririk zaharrenaren erredakzio burua; eta Julia De Bie,  Suitzako Unibertsitatean filosofia eta psikologia ikasi zituena eta Constance Teichmannbond —Holandar hizkuntzako emakumeen elkartea, langile klaseko emakumeei laguntzea helburu zuena—funtsaren idazkari izan zena.  

1919an, Baers elkargoko zuzendari izendatu zuten. Bertan, psikologia irakatsi zuen eta emakumeentzako hezkuntza zientifiko sendoaren oinarriak ezartzen lagundu zuen.

Margriet Baers 1922ko urriaren 12an hil zen, Anberesen, 33 urte zituela. Anbereseko  Deurne barrutian hobiratu zuten, Sint-Fredegandus hilerrian.

 Argitalpenak 

 La culture intègrale et la spécialisation. Thèse..., Fribourg, l'Oeuvre de Saint-Paul 1919


 Erreferentziak 

 Bibliografia 

 "Sed exultemus" In memoriam Dr. Margriet Baers, 1922.
 CHRISTENS, Ria (1998). Margriet Baers, in: Nieuwe encyclopedie van de Vlaamse Beweging, Tielt


 Kanpo estekak 

Kategoria:Belgikako feministak
Kategoria:Wikipedia:Autoritate kontrola duten artikuluak
Kategoria:Belgikako emakumeak